Amereka ndwontonyi 50 Cent n’abakan a wɔfrɛ no Marquise Jackson kyerɛ a, sika a ɔyɛ Amereka dɔla $6,700 nnso ne beebiara. Marquise Jackson dze asɛm yi too gua wɔ nkɔmbɔtwetwe sen bi a ɔregye ehin wɔ sohyial midia do no.
50 Cent yɛ ndwontonyi na sentwafo so. Afe 1997 mu na ohyiaa ɔbaa sentwafo a wɔfrɛ no Shaniqua Tompkins. Wɔtwee mpona afe 1997 besi 2008. Hɔn abakan a opuei hɔn mponatwe no mu nye aberantsɛ Marquise Jackson.
Wɔwoo Marquise Jackson Ɔbɛsɛ 13, 1997. Nna tserɛ, Yawda Ɔbɛsɛ 13, 2022 na obedzi ne mfe eduonu enum (25). Ɔyɛ obi a, wɔkyerɛ a, ɔnam dɛ ne papa 50 Cent gyaa ne maame Shaniqua Tompkins ntsi, ɔnye ne ntamu nnyɛ fɛw.
Marquise Jackson hyɛɛ no ndwontow ase afe 2016 mu. Kaansa n’awofo na n’ebusuafo nyinara dze hɔnho ahyɛ ndwontonyi mu no ntsi, nna ɔnnyɛ hu dɛ ɔno so bɛfa ndwontonyi ahyɛ no dɛ atar. Ɔyɛ obi a ɔsan so si Amereka kɛntsɛn bɔɔl akan no bi na wɔkyerɛ a, aber biara a obesi akan no, odzi kan tsie ndwom araa ma no ho tɔ no ansaana oesiesie no ho esi. Marquise Jackson pɛ ndwom dze, naaso ɔannda anndwen dɛ ɔbɛyɛ ndwontonyi, nkankan kasahar ndwontonyi. No ndwom a odzi kan nye “Different”, ndwom a ɔtowee dze daa no kɔdaannda wɔ abrabɔ mu edzi.
Iyi na sen bi a ɔregye ehin wɔ sohyial midia do no, nkɔmbɔtwetwe a nna ɔrokɔ do no, asɛm a Marquise Jackson dze too ahwɛfo enyim nye dɛ, “Sɛ merehyɛ m’abrabɔ no mpontu ase a, sika $6,700 nnyɛ me sika biara. Onndu me beebiara wɔ New York Kurow Kɛse abrabɔ mu”. Asɛm yi na abɛdan akasakasa ma obiara rekyerɛ n’adwen wɔ ho no.
Sɛ esesa Amereka dɔla $6,700 ba Ghana sidi sika mu a, Obiradzi 7, 2022 mu no, ɔyɛ ¢70,711.3388. Nkan no sika ¢700, 000, 000 na no mboree. Afe biara no, 50 Cent tua n’abakan Marquise Jackson Amereka dɔla no $80, 400 ($80K+). Sika yi na Marquise Jackson kyerɛ a, ɔyɛ kooko sika ma no no.
Mpanyimfo dɛ, “Sɛ wɔwoo wo to kokow do a, ennkyɛr nyin”. Marquise Jackson kyerɛ a sika no nnso ne beebiara. Ɔwo so w’adwen kyerɛ wo dɛn wɔ asɛm yi ho?
